b"\n_START_ARTICLE_\nOlga de K\xc3\xadev\n_START_SECTION_\nBiografia\n_START_PARAGRAPH_\nDespr\xc3\xa9s que el seu marit \xc3\x8dgor fos mort en batalla, va governar el Rus' en qualitat de regenta (945\xe2\x80\x93963), en nom del seu fill Sviatoslav I. Va esmer\xc3\xa7ar esfor\xc3\xa7os a venjar la mort del seu esp\xc3\xb2s, massacrant el poble derevljani, que n'havia estat el causant de la mort._NEWLINE_Va ser la primera sobirana de K\xc3\xadev que es va convertir al cristianisme, el 957, en ocasi\xc3\xb3 d'un viatge a Constantinoble; en batejar-se, prengu\xc3\xa9 el nom d'Helena. Va ser batejada pel patriarca de Constantinoble, Polieucte, i el seu padr\xc3\xad va ser l'emperador Constant\xc3\xad VII Porfirog\xc3\xa8neta. En tornar a K\xc3\xadev, va fer una gran difusi\xc3\xb3 de la religi\xc3\xb3 cristiana en tot el territori del principat, per\xc3\xb2 no va poder conv\xc3\xa8ncer son fill Sviatoslav perqu\xc3\xa8 s'hi convert\xc3\xads."